ประธานาธิบดียูเครนปราศรัยต่อรัฐสภาสหรัฐฯ ขอแรงสนับสนุนสู้ศึกรัสเซีย
Zelenskyy asked the U.S. for more support to fight off the Russian invasion, and proposed a new alliance of countries that would stand together against such aggression in the future
ประธานาธิบดีเซเลนสกี กล่าวผ่านวิดีโอออนไลน์จากยูเครนว่า "ขณะนี้ อนาคตของยูเครนกำลังถูกตัดสิน" และว่าชาวยูเครนและชาวอเมริกันต่างต้องการชีวิตที่เป็นอิสระเฉกเช่นเดียวกัน ผู้นำยูเครนวัย 44 ปี ย้อนความไปถึงเหตุการณ์ที่กองทัพญี่ปุ่นบุกโจมตีฐานทัพอเมริกันที่เพิร์ล ฮาร์เบอร์ รัฐฮาวาย เมื่อปีค.ศ. 1941 ว่าคล้ายกับสิ่งที่ยูเครนกำลังเผชิญอยู่ในขณะนี้ รวมทั้งเหตุการณ์ผู้ก่อการร้ายโจมตีอเมริกาในวันที่ 11 กันยายน ปีค.ศ. 2001 ที่นำไปสู่สงครามต่อต้านการก่อการร้ายของสหรัฐฯ ตลอด 20 ปีที่ผ่านมาด้วย ผู้นำยูเครนยังได้ขอร้องอีกครั้งให้มีการกำหนดเขตห้ามบินเหนือยูเครน แต่ก็บอกว่าหากเรื่องนี้ไม่สามารถเป็นไปได้ ก็ขอให้สหรัฐฯ ช่วยส่งความช่วยเหลือด้านอาวุธให้แก่ยูเครนเพื่อใช้ต่อสู้กับกองทัพรัสเซีย ประธานาธิบดีเซเลนสกียังได้อ้างถึงคำพูดของอดีตผู้นำการเรียกร้องสิทธิพลเมืองในสหรัฐฯ ดร.มาร์ติน ลูเธอร์ คิง จูเนียร์ เพื่อเรียกร้องความช่วยเหลือจากอเมริกา โดยกล่าวว่า "ข้าพเจ้าต้องการปกป้องท้องฟ้าของยูเครน ต้องการการตัดสินใจและความช่วยเหลือจากสหรัฐฯ ซึ่งเป็นความรู้สึกเดียวกับเมื่อคุณได้ยินคำว่า 'ข้าพเจ้ามีความฝัน' (ซึ่งเป็นประโยคสำคัญของ ดร.มาร์ติน ลูเธอร์ คิง)" ประธานาธิบดีเซเลนสกี กล่าวว่า ตนและชาวยูเครนต่างซาบซึ้งยินดีต่อทุกอย่างที่สหรัฐฯ ทำเพื่อยูเครน พร้อมขอให้สหรัฐฯ ให้ความสนับสนุนต่อไป รวมทั้งการเพิ่มมาตรการลงโทษต่อรัสเซีย "บริษัทอเมริกันทุกบริษัทควรถอนตัวออกจากตลาดรัสเซียที่ซึ่งนองไปด้วยเลือดของชาวยูเครน" เซเลนสกีกล่าว คำปราศรัยของประธานาธิบดียูเครนต่อรัฐสภาสหรัฐฯ ในครั้งนี้ เกิดขึ้นหลังจากที่เขาได้แถลงผ่านวิดีโอต่อรัฐสภาอังกฤษ รัฐสภาแคนาดา และสภายุโรป มาแล้วในช่วงไม่กี่สัปดาห์ที่ผ่านมา เพื่อผลักดันให้เกิดแรงสนับสนุนด้านการทหารและด้านมนุษยธรรมแก่ยูเครน ประธานสภาผู้แทนราษฎรสหรัฐฯ แนนซี่ เพโลซี่ เปิดเผยในวันจันทร์ว่า ปธน.เซเลนสกีเป็นผู้ร้องขอที่จะขึ้นพูดต่อหน้าสมาชิกสภาคองเกรส ในระหว่างที่ทั้งสองพูดจาหารือกันเมื่อปลายสัปดาห์ที่แล้ว และสมาชิกทั้งหลายต่างรู้สึก “ตื่นเต้น” ที่จะได้พบกับผู้นำยูเครนในครั้งนี้ ตามรายงานของสำนักข่าวเอพี การเชิญปธน.เซเลนสกี ขึ้นกล่าวปราศรัยต่อหน้าสมาชิกรัฐสภาสหรัฐฯ นี้มีออกมา หลังสภาคองเกรสเพิ่งอนุมัติงบประมาณฉุกเฉินด้านการทหารและความช่วยเหลือด้านมนุษยธรรมมูลค่า 13,600 ล้านดอลลาร์ให้แก่ยูเครน ขณะเดียวกัน การเจรจาสันติภาพระหว่างผู้แทนของรัสเซียและยูเครนยังคงดำเนินต่อไป ซึ่งประธานาธิบดีเซเลนสกีกล่าวว่า มีสัญญาณของความคืบหน้าอยู่บ้าง แต่ยังคงต้องใช้เวลาในการตัดสินใจเพื่อประโยชน์สูงสุดของยูเครน ทั้งนี้ ประธานาธิบดีเซเลนสกีกล่าวเมื่อวันอังคารว่า หากยูเครนไม่สามารถเข้าร่วมเป็นสมาชิกองค์การนาโต้ได้โดยตรง ก็ควรร่วมมือกันในส่วนที่สามารถทำได้เพื่อช่วยเหลือและปกป้องประเทศตนผ่านการรับรองด้านความมั่นคงปลอดภัยให้แก่ยูเครน